Richard er fimmtugur að aldri og starfaði lengi í tæknigeiranum í Silíkondalnum . Á síðasta ári færði hann sig um set til Nasdaq í New York ásamt eiginmanni sínum . Hann er nú varaforseti mannauðsmála og að eigin sögn sér hann um allt sem lýtur að jákvæðum og upplífgandi þáttum vinnustaðarins . „ Stór hluti af mínum störfum snýst um að öllum starfsmönnum finnist þeir vera samþykktir og velkomnir á vinnustaðnum . Um þetta mun ég ræða á Hinsegin dögum í Reykjavík , “ segir Richard . Richard hefur séð miklar breytingar á undanförnum árum hvað varðar meðvitund fyrirtækja um líðan hinsegin starfsmanna . Lengi vel voru mörg fyrirtæki með þá stefnu að umbera samkynhneigða og aðra minnihlutahópa , án þess að gera nokkuð meira . Hann segir það alls ekki vera nóg . „ Fyrirtæki eru að átta sig á því að þetta skiptir máli , bæði gagnvart starfsfólki og viðskiptavinum . Ef fyrirtæki vill vera talið framsækið þarf það að bjóða alla velkomna . Starfsfólk er eins og neytendur og hefur valkosti um vinnustað . Þetta þekki ég vel í mannauðsdeildinni því við erum alltaf í samkeppni um starfsfólk , “ segir hann . Aðspurður segist Richard merkja nokkurn mun á fyrirtækjum eftir því hvaða geira þau starfa í . „ Mér skilst að íhaldssemi sé meira ríkjandi í sumum fyrirtækjum , til dæmis í olíu , gasi og varnarmálum . Framsæknin er meiri í tæknigeiranum , fjármálaheiminum og fjölmiðlum . “ Gunnlaugur Bragi , formaður Hinsegin daga Á fundinum á morgun verður kynnt könnun sem Hinsegin dagar gerðu í sumar . Um er að ræða netkönnun sem 355 manns tóku þátt í . Þrátt fyrir að vera óvísindaleg þá segir Gunnlaugur Bragi Björnsson , formaður Hinsegin daga , að niðurstöðurnar gefi vísbendingar um upplifun hinsegin fólks á Íslandi . „ Við teljum könnunina gefa ákveðna vísbendingu um stöðuna og vonandi ákveðinn hvata til að málin verði rædd og rannsökuð frekar , “ segir Gunnlaugur Bragi . Fram kemur í niðurstöðunum að 5 prósent reyna að leyna hinseginleika sínum á vinnustað sínum og 9 prósent segja að það hafi aldrei komið til tals . 12 prósent segja að aðeins nokkrir nánir samstarfsaðilar viti af því . Þrír af hverjum fjórum segja alla eða nánast alla samstarfsmenn sína vita af því . Rúmur þriðjungur hefur upplifað nærgöngular spurningar frá samstarfsfólki eða stjórnendum , um er að ræða spurningar tengdar kynlífi , kynfærum eða hjúskaparstöðu . 39 prósent hafa heyrt óviðeigandi sögur , brandara eða yfirlýsingar frá samstarfsfólki sem lýsa fordómum í garð hinsegin fólks . Þá kannast 32 prósent við að hafa fengið athugasemdir frá samstarfsfólki um hvað þau séu venjuleg þrátt fyrir að vera hinsegin . Richard segir margt sem fyrirtæki geti gert til að bæta þessi mál , stór og smá , og þau kosti ekki alltaf mikla peninga . „ Hjá Nasdaq hefur stjórnarformaðurinn stigið fram og talað fyrir þessum málstað . Við höfum aðstoðað starfsfólk við að tilkynna öðrum að það sé hinsegin . Þá höfum við einnig komið upp tengslaneti fyrir ýmsa hópa , til dæmis hinsegin fólk . En þar er ekki aðeins hinsegin starfsfólk , heldur einnig bandamenn þeirra . “ Yfirskrift fyrirlestursins er einmitt „ Mikilvægi bandamanna “ ( The Importance of Allies ) . Bandamenn eru samkvæmt Richard þeir sem ekki tilheyra ákveðnum minnihlutahópi en eru samt tilbúnir til þess að tala fyrir réttindum hans . „ Ég tók nýlega þátt í gleðigöngunni í Amsterdam þar sem um milljón manns var samankomin . Flest eru ekki hinsegin fólk en þau eru bandamenn sem gera minnihlutahópum kleift að ná árangri í baráttunni , “ segir Richard . Varðandi það hvernig eigi að leiða breytingar af þessu tagi í gegn segir Richard skipanir að ofan ekki réttu leiðina . Betra sé að sannfæra fólk með mýkt , staðfestu og rökum . „ Við sýnum fólki að þetta virkar , hefur góð áhrif á viðskiptin og samfélagið í heild . “